Randulinas e hirundellas

Felix Giger, Institut dal DRG

Las randulinas u hirundellas han gì in curius destin en la nomenclatura rumantscha. Pertge n'han ellas betg, enconuschentas sco ellas èn, in sulet num communabel rumantsch? Tge èsi capità ch'ins ha stuì recurrer al franzos hirondelle per bandischar ils nums da derivanza tudestga schualma en Surselva e scalma en Surmeir? La hirundella sursilvana n'è betg veglia. L'emprima attestaziun datescha da 1877 e cumpara en il cudesch d'instrucziun da Bühler; Muoth ha lura reprendì il num en sia traducziun dal Eberhard da 1882. En il cudesch da scola per la 5avla classa da 1899 han ins pruvà – senza success – d'introducir il pled ladin rondinella, rundinella, attestà gia tar Champell e documentà per Tschlin anc l'entschatta da quest tschientaner. Quest num han ins anc salvà en l'ediziun da 1926. Suenter è el vegnì eliminà. Il num schualma/sclama vegn betg directamain dal tudestg Schwalbe, ma da la varianta dialectala Schwalm.
En l'Engiadina è la randulina il num il pli derasà, spezialmain en Engiadin’Ota. Il pled deriva da la furma diminutiva hirundellina, documentada en differents texts dal 17avel tschientaner (per ex. en Vulpius, Psalms 1666; Bibla da Scuol 1678). El va enavos sin il latin HIRÚNDO, HIRÚNDINE. La medema basa ha era la ronsla da Surmeir (Tinizong, Rona, Murmarera, Beiva). D'origin tut different èn la güzella da Samagnun, Tschlin, Strada e Ramosch e l'utschella, derasada en l'Engiadina bassa. La güzella è probabel il resultat d'ina cruschada dad utschella cun güz, agüz 'git' che sa referescha forsa sin la furma gitta da las alas. Co èsi stà pussaivel da duvrar il pled general utschella per denominar ina spezia precisa d'utschè? La resposta dat probabel il num utschella da Nossadonna, documentà per Tschlin, Ardez e Guarda l'entschatta da quest tschientaner. Il num designava cartaivlamain la randulina cun il puppen alv u randulina clera (Mehlschwalbe), numnada per l'emprima giada en in numer dal Fögl ladin da 1860 randulina da pensla. Cun il temp han ins alura laschà davent l'attribut da Nossadonna, che sa referiva forsa a la cumparsa nair-alva da l'utschè. Pli baud quintavan ins era il randurel (Mauersegler) tar las randulinas. Ins numnava quel utschella naira, randulina naira, schualma nera. In num derasà era sbir, spir, emprestà dal tudestg Spier (ch'il pievel fa derivar dal clom da l'utschè). Il randurel è dal reminent in emprest nov dal talian. La basa è era qua il latin HIRUNDO. Il biolog ladin Steivan Brunies aveva proponì per l'utschè il num derdel da crap (probabel ina varianta dal talian dardo) u craper, derivat da crap per motiv che l'utschè cua gugent en rusnas e sfessas da mirs. La dumonda pertge che sulet il ladin ha vegls pleds rumantschs per la randulina è fin oz na anc respundida.